b'\n_START_ARTICLE_\nNorske Skog Saugbrugs\n_START_PARAGRAPH_\nNorske Skog Saugbrugs er en norsk papirfabrikk i Halden som i dag er en del av Norske Skog. Firmaet ble startet i 1859 som et aksjeselskap under navnet Saugbrugsforeningen, men har r\xc3\xb8tter i den Fredrikshaldske Saugbrugercorporation med flere hundre \xc3\xa5rs historie. Firmaet var lenge Norges st\xc3\xb8rste sagbruk, en av de st\xc3\xb8rste trelasteksport\xc3\xb8rene og dessuten en stor skogeier, men ble p\xc3\xa5 1900-tallet en papirfabrikk. Det har tre papirmaskiner og produserer 550 000 tonn med magasinpapir \xc3\xa5rlig og er en av verdens st\xc3\xb8rste produsenter av SC-magasinpapir. Det er den eldste treforedlingsfabrikken i Norge som fortsatt er i drift.\n_START_SECTION_\nHistorie\n_START_PARAGRAPH_\nFirmaet ble stiftet 5. januar 1859 etter initiativ fra trelasthandler og godseier Andreas Wiel, da de 11 st\xc3\xb8rste skogeierne i omr\xc3\xa5det, som til sammen eide 30 sagbruk langs vassdraget i Tistedal, gikk sammen i et aksjeselskap. Selskapet fungerte som en slags trust som helt dominerte trelastvirksomheten i landsdelen og ble et av de st\xc3\xb8rste trelastfirmaene i Norge. Det var en videref\xc3\xb8ring av den flere hundre \xc3\xa5r gamle Fredrikshaldske Saugbrugercorporation, men samarbeidet ble n\xc3\xa5 tettere gjennom etableringen av et aksjeselskap, noe som bet\xc3\xb8d at de var i stand til drive mer rasjonelt og \xc3\xb8ke fortjenesten. _NEWLINE_De f\xc3\xb8rste 30 \xc3\xa5rene til Saugbrugsforeningen kom til \xc3\xa5 dreie seg om sagbruk, snekkerifabrikk og h\xc3\xb8vleri. I 1888 ble tresliperiet i Tistedal klart med fem slipesteiner og en \xc3\xa5rskapasitet p\xc3\xa5 11 000 tonn v\xc3\xa5tmasse. Fra 1895 til 1905 var trelastmarkedet sv\xc3\xa6rt godt, s\xc3\xa6rlig med hensyn til eksporten til S\xc3\xb8r-Afrika og Australia. For at selskapet skulle overleve p\xc3\xa5 sikt, ble det n\xc3\xb8dvendig med en omfattende omstrukturering i 1905. Dette medf\xc3\xb8rte omlegning til elektrisk drift med vannkraftstasjon ved Tistedalsfossen, og oppstarten av cellulosefabrikken i 1908. Den hadde en kapasitet p\xc3\xa5 12 000 tonn. _NEWLINE_Saugbrugsforeningen hadde store skogeiendommer i Norge og Sverige, men disse ble solgt i 2002. _NEWLINE_Den f\xc3\xb8rste papirmaskinen, PM1, ble levert fra det tyske firmaet Voith og sto ferdig i 1915, og den andre, PM2, sto ferdig \xc3\xa5ret etter. Kapasiteten var 5000 tonn per \xc3\xa5r for begge maskinene. Bredden var p\xc3\xa5 3,2-2,8 meter. Hastigheten var p\xc3\xa5 200 meter per minutt. Det ble produsert b\xc3\xa5de avis- og finpapir. I 1924 ble det bygd to nye kokere for silkecellulose og en t\xc3\xb8rker. I 1929 kom PM3 som produserte tynt skrive- og trykkpapir. I \xc3\xa5rene 1947\xe2\x80\x931950 ble PM1 overhalt slik at kapasiteten ble 20 000 tonn magasinpapir._NEWLINE_P\xc3\xa5 1950-tallet kj\xc3\xb8pte Saugbrugsforeningen Ankers Kartong i tillegg til \xc3\xa5 bygge en spritfabrikk. I 1963 ble PM4 startet som produserte spesielt fint papir. PM4 hadde en \xc3\xa5rlig kapasitet p\xc3\xa5 50 000 tonn. PM5 ble startet i 1968 med en kapasitet p\xc3\xa5 75 000 tonn. I 1977 og 1980 ble henholdsvis PM2 og PM3 tatt ut av tjeneste.\n_START_SECTION_\nEid av Norske Skog\n_START_PARAGRAPH_\nKosmos kj\xc3\xb8pte Saugbrugsforeningen i 1983 og i 1989 kj\xc3\xb8pte Norske Skog den fra Kosmos. P\xc3\xa5 denne tiden var firmaet nedkj\xc3\xb8rt, delvis p\xc3\xa5 grunn av investeringer i nytt utstyr og n\xc3\xb8dvendig vedlikehold. I 1991 ble cellulosefabrikken stengt. Grunnen var tosidig: fabrikken forurenset elva Tista og fjorden samtidig som det internasjonale markedet var vanskelig. De ansatte ble overf\xc3\xb8rt til papirfabrikken som hadde f\xc3\xa5tt en ny papirmaskin._NEWLINE_En ny rensefabrikk, og TMP2 ble \xc3\xa5pnet i 1992 og PM6 med kapasitet p\xc3\xa5 250 000 tonn ble \xc3\xa5pnet \xc3\xa5ret etter at Norske Skog hadde investert 3 milliarder kroner i en ny papirmaskin. I 1995 ble en ny fabrikk for bioenergi (energi fra biomasse) \xc3\xa5pnet for \xc3\xa5 avsette trevare, bark og slam. I 1998 ble PM5 oppgradert, og i 2003 og 2006 ble PM4 ogs\xc3\xa5 oppgradert.'